《短歌行》
南北朝·张率

君子有酒，小人鼓缶。乃布长筵，式宴亲友。盛壮不留，容华易朽。

如彼槁叶，有似过牖。往日莫淹，来期无久。秋风悴林，寒蝉鸣柳。

悲自别深，欢田会厚。岂云不乐，与子同寿。我酒既盈，我肴伊阜。

短歌是唱，孰知身后。

作者简介：（475—527）南朝梁吴郡吴人，字士简。张瑰子。能诗文。年十二，日作诗或赋一篇，至年十六，积二千余首。齐明帝建武三年，举秀才，除太子舍人。为沈约所称，与任昉友善。梁武帝天监初，为司徒谢朏掾，直文德待诏省。奉命抄乙部书，撰古妇人事送后宫。作《待诏赋》奏之，甚见称赏。迁秘书丞，后入寿光省，修丙丁部书抄。累官黄门侍郎，新安太守。有《文衡》等，皆佚。